b'\n_START_ARTICLE_\nNavadni mali zvon\xc4\x8dek\n_START_SECTION_\nRaz\xc5\xa1irjenost\n_START_PARAGRAPH_\nV Sloveniji cveti ena sama vrsta malih zvon\xc4\x8dkov (Galanthus), to je navadni mali zvon\xc4\x8dek (G. nivalis). V Istri zacveti \xc5\xbee okoli novega leta, v ostalih predelih Slovenije pa cveti od februarja do aprila. Raste na nekoliko bolj vla\xc5\xbenih tleh po skoraj celotni v Sloveniji._NEWLINE_Raz\xc5\xa1irjen je od Pirenejev na zahodu do zahodne Ukrajine na vzhodu. Na severu naravno raste nekako do vi\xc5\xa1ine Pariza, na jug ostaja le v evropskem delu Tur\xc4\x8dije. sredi\xc5\xa1\xc4\x8de raz\xc5\xa1irjenosti tega rodu so gorski gozdovi in kamniti predeli Anatolije in Kavkaza. Poleg 19. vrst je poznanih preko 500 sort, samo pri vrsti G. nivalis ve\xc4\x8d kot 80. _NEWLINE_Navadni mali zvon\xc4\x8dek je poleg trobentice in velikega zvon\xc4\x8dka (Leucojum vernum) eden najbolj znanih znanilcev pomladi.\n_START_SECTION_\nEkologija\n_START_PARAGRAPH_\nNavadni mali zvon\xc4\x8dek ne uspeva na gnojenih travnikih ali so tam le posamezni primerki. Najdemo jih ob robovih gozda, v gozdu in na travnikih. Zelo so raz\xc5\xa1irjeni ob bregovih rek in potokov, ne marajo pa stoje\xc4\x8dih vod. Ni jih tudi ob presihajo\xc4\x8dih jezerih na Krasu. V notranjosti rastejo na ni\xc5\xbejih predelih, na Gorenjskem v alpskih dolinah jih ni. Bolj proti morju pa rastejo tudi do 900 m nmv._NEWLINE_Mnoge razli\xc4\x8dice navadnega malega zvon\xc4\x8dka, ki razstejo v Sloveniji so opisane v knjigi "Navadni mali zvon\xc4\x8dek (Galanthus nivalis L.) in njegova raznolikost v Sloveniji - Bavcon 2008"._NEWLINE_Zvon\xc4\x8dki se razlikujejo po velikosti in barvi cvetov, po obarvanosti konic zunanjih perigonovih listov, po obliki stebelca in po \xc4\x8dasu cvetenja. Zvon\xc4\x8dki se poleg s semeni mno\xc5\xbeijo \xc5\xa1e z delitvijo \xc4\x8debulice \xe2\x80\x93 vegetativno. Iz ene \xc4\x8debulice zvon\xc4\x8dka, naslednje leto z delitvijo \xc5\xbee lahko nastaneta dve, nato tri, pet, idt.\n_START_SECTION_\nZa\xc5\xa1\xc4\x8dita\n_START_PARAGRAPH_\nZvon\xc4\x8dki so v naravi za\xc5\xa1\xc4\x8diteni in so na seznamu zavarovanih vrst v Sloveniji \xe2\x80\x93 Uredba o zavarovanih prosto \xc5\xbeive\xc4\x8dih rastlinskih vrstah - 2004, \xc5\xa1\xc4\x8diti pa jih tudi CITES (Konvencija o mednarodni trgovini z ogro\xc5\xbeenimi prosto \xc5\xbeive\xc4\x8dimi \xc5\xbeivalskimi in rastlinskimi vrstami), ki prepoveduje nabiranje v naravi. Na\xc5\xa1a uredba za navadni mali zvon\xc4\x8dek prepoveduje nabiranje podzemnih delov in semen rastlin.'